Na KULWA MZEE-DAR ES SALAAM MSAMAHA
uliotolewa kwa watuhumiwa wa kesi za uhujumu uchumi na kutakatisha fedha
unaonekana kugubikwa na changamoto zinazopunguza kasi ya utekelezaji wake. Wakati
siku saba nyingine ukiacha zile za mwanzo zilizotolewa na Rais Dk. John
Magufuli zikielekea kufikia ukingoni Jumatano, imebainika kuwa miongoni
washtakiwa wengi wameandika ‘barua  kuomba msamaha’ na si ‘barua za kuomba msamaha
na kukiri makosa yao na kurejesha fedha’. Ushauri
alioutoa Rais Magufuli kwa Mkurugenzi wa Mashataka nchini (DPP), Biswalo Mganga
unaelekeza watuhumiwa hao kuandika barua kukiri makosa yao  na kuomba msamaha na kisha kurejesha kiasi
cha fedha wanachodaiwa.  Kinachothibitisha
kuwapo kwa hali hiyo ni  kutokana na yale
yaliyojitokeza juzi Ijumaa katika Mahakama ya Hakimu Mkazi Kisutu ambako  utekelezaji wa msamaha huo  ulikwama kwa watuhumiwa takribani 50 waliotoka
katika Gereza la Segerea na Keko. Miongoni
mwa watuhumiwa hao na wale waliofikishwa kabla baadhi walibainika kuomba
msamaha pasipo kukiri makosa yao. Hali
hiyo ni kama aliiona mwanzo Rais magufuli mwenyewe baada ya utekelezaji wa
ushauri wa siku saba alizozitoa mwanzo. Wakati
DPP akimkabidhi taarifa ya utekelezaji wa ushauri huo Septemba 22 mwaka huu,
Rais Magufuli  alisema wapo watuhumiwa
wanaodanganywa kwamba msamaha huo ni wa uongo na kwamba mtuhumiwa anakuwa
amejishtaki mwenyewe. Rais
Magufuli aliwataka watuhumiwa hao wasiamini maneno hayo kwa kuwa msamaha
ukitolewa lazima uwe msamaha. MTANZANIA
Jumapili limebaini kuwa baadhi ya watuhumiwa bado wanahofu hiyo na ndiyo msingi
wa kuandika barua za kuomba msamaha pasipo kukiri makosa yao kwa kuwa wanaamini
rekodi zao zinaweza kuwahukumu. Mfano
wa watuhumiwa hao ni raia wa China, Cheng Guo anayeshtakiwa kwa kusafirisha
nyara za Serikali aliyechafua hali ya hewa baada ya kukana kuandika barua ya
kuomba msamaha na kukiri makosa ya kusafirisha nyara hizo zenye thamani ya Sh
267,407,400. Mshtakiwa
huyo anayedaiwa kusafirisha meno ya tembo na kucha za Simba alikuwa miongoni
mwa washtakiwa wengi waliotolewa gerezani kuletwa mahakamani kwa ajili ya
kukiri makosa kutokana na barua walizoandika. Wakili
wa Serikali Mwandamizi, Wankyo Simon aliiwakilisha Jamhuri mbele ya Hakimu
Mkazi Mkuu, Huruma Shaidi alidai mshtakiwa aliandika barua ya kuomba msamaha. “Uliandika
barua ya kukiri makosa? alihoji Hakimu Shaidi. Mshtakiwa
alijibu hapana, hakuandika barua ya kukiri makosa, yeye aliandika barua ya
kulalamika upelelezi kuchelewa na kuomba msamaha. “Sijaandika
barua ya kukiri makosa, sina hela za kulipa,”alidai. Jambo
jingine linalowatia hofu baadhi ya watuhumiwa, ni kutojua kile kitakachoamriwa
mbele ya mahakama baada ya kukiri na kuomba msamaha na kwa kuzingatia pia
kwamba Rais Magufuli mwenyewe na hata DPP wamesisitiza mchakato huo lazima
umalizike kupitia mahakamani walikoingilia. Aidha
kauli ya DPP wakati akitoa taarifa ya utekelezaji kwamba  mtu mmoja aliyekubali kuitikia wito huo baada
ya kukiri kosa mahakamani na kulipa Sh bil 1.4 moja kwa moja lakini bado Mahakama
ikamtoza faini ya sh milioni tano kutokana na kukiri kosa ndiyo ambayo baadhi
ya watuhumiwa wanaona inawafanya washindwe kubashiri  kile ambacho mahakama nayo itaamua baada ya
kukiri makosa yao.  Hoja
ya kutojipanga kwa ajili ya kutekeleza masharti ya msamaha huo nayo imeonekana
kujitokeza kwa baadhi ya watuhumiwa waliofikishwa mahakamani hapo. Baadhi
ya washtakiwa wamesema hawakuwa wamefanya mawasiliano na ndugu zao kwa ajili ya
kukamilisha urejeshaji wa fedha walizokiri kulipa. Mahabusu
wengi waliokuwa wakipanda kizimbani walikuwa wakilalamika kwamba wengine ndugu
zao wako mikoani hawana taarifa pamoja na kwamba waliandika barua. Miongoni
mwa washtakiwa ambao hawakupata muda wa kujipanga kwa utekelezaji ni Michael
Wambura ambaye aliweka wazi mahakamani kwamba hakuwa ameweka mambo yake
sawasawa. Katika
barua yake kwa kujua kwamba kosa la kutakatisha adhabu yake ya chini ni faini
Sh milioni 100 alisema hana uwezo wa kuwa na fedha  hizo, uwezo wake ni Sh milioni 85 hivyo
anasubiri huruma ya DPP, Jumatatu 
akiri  na kurejesha kiasi
atakachokubaliwa. Baada
ya Rais John Magufuli kutangaza msamaha huo, DPP amekuwa akipokea barua nyingi
ofisini kwake ambazo ameweza kuzishughulikia na kuyafikisha majalada ya baadhi ya
watuhumiwa hao mahakamani Ijumaa. Wakati
akitoa taarifa ya utekelezaji wa siku saba za mwanzo za msamaha ambapo
watuhumiwa 467 wameandika barua, DPP alisema kuwa wanalazimika kukaa kusoma na
kuchambuan kwa kina majalada ya watuhumiwa waliopokea wito huo  ili kuangalia yapi wanakubaliana nayo na  yapi ya kurekebisha mashataka  na kwenda nayo mahakamani kwa mujibu wa
sheria ili watuhumiwa hao waweze kulipa mahakamani na isitokee katika siku
zijazo wakatumia mbinu nyingine kuishtaki serikali.  MAHAKAMA KUZIDIWA Aidha
kutokana na mwitikio wa msamaha huo kuwa mkubwa, kabla na baada ya siku saba za
sasa, kuna uwezekano wa Mahakama kuzidiwa kutokana na muda  mchache  na barua kuwa nyingi. Siku
ya Ijumaa watuhumiwa walikuwa wengi na kufanya mahakama ifanye kazi hadi muda
wa jioni. Gazeti
hili lilishuhudia baadhi ya kesi zikichukua muda mwingi hasa kwa upande zile
zenye mashtaka mengi.  Mshtakiwa
ama washtakiwa wanapoingia mahakamani husomewa upya mashtaka yanayomkabili ama
kuwakabili kulingana na walichokubaliana na DPP. Mshatakiwa
anakiri makosa hayo, anasomewa maelekezo ya awali, kama kuna vielelezo
vinatolewa kisha mahakama inatoa adhabu ya faini kwa mujibu wa sheria na adhabu
ya kifungo endapo atashindwa kulipa faini. Adhabu
ya chini kwa makosa ya kutakatisha fedha ni faini Sh milioni 100 na adhabu ya
juu kwa faini ni Sh milioni 500 . MAHAKIMU Aidha
kutokana na zoezi hilo kuwa ni la muda maalum baadhi ya wadau wa mahakama wanaona
kuna haja ya kuweka utaratibu maalum kwa mahakimu wa kesi husika. Hilo
linatokana na kile kilichotokea Ijumaa kwenye kesi ya vigogo wa NIDA ambao kesi
yao haikuweza kusikilizwa kwa sababu Hakimu Mkazi Mwandamizi, Salum Ally
hakuwepo. Kwa
sababu hiyo wadau hao wameshauri kuangalia namna nyingine ya kuharakisha
utekelezaji wa ofa hiyo kwa kuyagawa mafaili kwa mahakimu wengine ikitokea muhusika
hayupo vinginevyo mtuhumiwa atakosa kupata haki hiyo ya kusamehewa kama
alivyoomba. Aidha
kwa siku mbili za mwishoni mwa wiki ambazo watuhumiwa walianza kufika kukiri
baada ya barua zao kupitiwa kumeonekana ongezeko kubwa la wananchi wanaofurika
mahakamani kufatilia ndugu na jamaa zao. Ni
mazingira kama hayo pia wadau hao wanaona kuna haja pia kwa Jeshi la Polisi
kuimarisha ulinzi katika mahakama zote ambazo zinatekeleza ofa kwa ajili ya
usalama.